ตุรกี CRISIS
ตอนนี้ทั่วโลกกำลังกลัววิกฤติเศรษฐกิจของตุรกี เรื่องนี้น่าแปลกใจที่ว่า ตุรกีเป็นหนึ่งในประเทศที่มีเศรษฐกิจเติบโตเร็วที่สุดในโลก เพราะอะไร ถึงกลายเป็นประเทศที่กำลังเจอวิกฤติด้านเศรษฐกิจ ลงทุนแมนจะเล่าให้ฟัง
13 ส.ค. 2561

ตุรกี CRISIS / โดย ลงทุนแมน
ข่าวใหญ่ทั่วโลกในตอนนี้ก็คือ วิกฤติเศรษฐกิจของตุรกี
เรื่องนี้น่าแปลกใจที่ว่า
ตุรกีเคยเป็นหนึ่งในประเทศที่มีเศรษฐกิจเติบโตเร็วที่สุดในโลก
เพราะอะไร ตอนนี้ถึงกลายเป็นประเทศที่กำลังเจอวิกฤติเศรษฐกิจ
ลงทุนแมนจะเล่าให้ฟัง
ถึงแม้ว่าประเทศนี้จะเติบโตสูง แต่ที่ผ่านมาเติบโตด้วยการก่อหนี้ในสกุลเงินต่างประเทศ
ดังนั้นประเทศจึงจำเป็นต้องมีเงินสำรองระหว่างประเทศเพื่อรองรับเวลาเงินไหลออก
แต่ประเทศตุรกีอาจจะมีเงินสำรองไม่เพียงพอในการเกิดเหตุการณ์ไม่คาดฝัน
เหตุการณ์ไม่คาดฝันคืออะไร
เมื่อวันศุกร์ที่ผ่านมา ประธานาธิบดี โดนัลด์ ทรัมป์ ของสหรัฐอเมริกา ประกาศขึ้นภาษีเหล็กจากตุรกีเป็นสองเท่า
เรื่องนี้สำคัญเพราะ เหล็กเป็นสินค้าส่งออกอันดับ 4 ของประเทศตุรกี
พอเรื่องเป็นแบบนี้ประเทศก็เลยถูกโจมตีค่าเงิน
ค่าเงิน lira ของตุรกีร่วงต่ำลงมากถึง 20% เมื่อเทียบกับดอลลาร์สหรัฐ ภายในวันเดียว
และถ้าเทียบตั้งแต่ต้นปีค่าเงิน lira ลดลงมาแล้ว 44%
มาถึงตอนนี้ภาพวิกฤติต้มยำกุ้งของไทยก็คงชัดขึ้นมา
เมื่อค่าเงินตก หนี้ต่างประเทศที่เคยกู้ไว้ ก็เพิ่มขึ้นเป็นเกือบสองเท่า
โครงการต่างๆจากที่เคยคิดว่าจะกำไร ถ้าเราไม่ปิดความเสี่ยงเรื่องค่าเงิน ก็จะกลายเป็นขาดทุนทันที
ที่น่าตกใจคือ ตอนนี้หนี้ต่างประเทศเมื่อเทียบกับ GDP ของประเทศตุรกีมีมากถึง 50% ตามการคาดการณ์ของ IMF
คนที่รับศึกหนักก็คงจะเป็นธนาคารกลางของประเทศ ที่ต้องขายดอลลาร์ และรับซื้อเงิน lira ไปเรื่อยๆ
จริงๆแล้วที่ผ่านมาไม่ใช่ ไม่มีสัญญาณเตือน
ที่ผ่านมาเศรษฐกิจของประเทศตุรกีโตระเบิด และมีเงินเฟ้อสูงถึง 16%
โดยที่อัตราเงินเฟ้อเป้าหมายของธนาคารกลางตุรกี เป็นแค่ 5%
แต่สิ่งที่เกิดขึ้นกลับตรงกันข้าม ธนาคารกลางกลับเลือกที่จะคงอัตราดอกเบี้ยระดับต่ำเพื่อกระตุ้นเศรษฐกิจของประเทศ
แล้วสิ่งที่จะเกิดขึ้นต่อไปคืออะไร?
สิ่งที่สำคัญที่สุดตอนนี้คือความเชื่อมั่น
ตอนนี้ธนาคารกลางตุรกีก็ต้องสู้กับสงครามเงินไหลออกต่อไป ถ้าสู้ไม่ได้ในที่สุดรัฐบาลตุรกีก็อาจต้องร้องขอความช่วยเหลือจากกองทุนการเงินระหว่างประเทศ
และในเงื่อนไขการขอรับความช่วยเหลือก็คงจำเป็นต้องขึ้นดอกเบี้ย ลดค่าใช้จ่ายของรัฐบาล และ การแปรรูปทรัพย์สินของรัฐให้ภาคเอกชน
เรื่องนี้ดูเหมือนจะคล้ายกับเหตุการณ์ที่เกิดขึ้นในประเทศไทยในปี 2540
เหตุการณ์นี้จะจบอย่างไรก็คงต้องติดตามกันต่อไป
อย่างไรก็ตามสิ่งที่เกิดขึ้นไปแล้วคือ ตลาดหุ้นเอเชียร่วงหนักในวันนี้ แต่โชคดีวันนี้ตลาดหุ้นประเทศไทยหยุด พรุ่งนี้ก็คงต้องดูว่าตลาดหุ้นไทยจะร่วงตามประเทศอื่นหรือไม่..
-------------
ติดตามข่าวสารของลงทุนแมนแบบเรียลไทม์ได้ที่แอป blockdit โหลดเลยที่ 
 V2.7 ฟรีทั้ง iOS และ android
.
หนังสือลงทุนแมนให้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง